આ ચર્ચા પણ નવી નથી. આર્યો ભારતમાં આવ્યા તેવી થીયરી લાંબી ચાલી અને અંગ્રેજો ગયા તે પછી એ થીયરી ખોટી છે તેવું સાબિત કરવાના પ્રયાસો પણ હવે લાંબા ચાલ્યા છે. ભારતીય પ્રજા પ્રથમથી જ અહીં રહેતી હતી. ભારતીય અથવા આર્યથી અહીંથી બહાર ગયા, મધ્ય એશિયા કે યુરોપથી આવ્યા નથી તેવું સાબિત કરવાની કોશિશ પણ થાય છે.આપણને સવાલ એ થાય કે એવું સાબિત કરવાથી શું ફરક પડે? આર્યોનું આગમન થયું પછી શું થયું? સ્થાનિક પ્રજા હતી તેનું શું થયું? સ્થાનિક પ્રજા કોણ હતી? દ્વવિડો કેટલા જુદા? વર્તમાન સંસ્કૃત્તિ છે એ આર્ય સંસ્કૃતિ છે કે સંમિશ્રિત સંસ્કૃતિ છે કે મહદ અંશે અપનાવી લેવાયેલી દ્રવિડ સંસ્કૃતિ છે? શૈક્ષણિક અભ્યાસ માટે આ પ્રશ્નો વાજબી છે, પણ આ જ પ્રશ્નો સાથે દેશમાં રાજકારણ પણ થતું હોય ત્યારે સ્વાભાવિક છે આવી કોઈ પણ શોધના પડઘા પડે. દ્વવિડ રાજકારણ તામિલનાડુમાં કઈ રીતે આગળ વધશે તેની ચર્ચા વચ્ચે 4500 વર્ષ પહેલાંનું માનવશબ હરિયાણામાંથી મળ્યું તેના કારણે એ ચર્ચાને પણ વેગ મળી શકે કે હડપ્પાની સંસ્કૃતિ દ્વવિડ સંસ્કૃતિ હતી. આર્યના આગમન પછી દ્રવિડ દક્ષિણમાં ખસતા ગયા તેવી શોધના અનિચ્છનિય પડઘા પડી શકે છે. આપણા મૂળ ગમે ત્યાંના હોય, કમ સે કમ ત્રણેક હજાર વર્ષથી સાથે જ રહીએ છીએ, સાથે જ સુખી થતાં આવ્યાં છીએ કે સાથે જ ભોગવતાં આવ્યાં છીએ. આપણું સૌનું ભાવિ પણ એકબીજા સાથે જોડાયેલું જ છે.